CELEX: 32015D1358
Language: mt
Date: 2015-08-04 00:00:00
Title: Deċiżjoni ta' Implimentazzjoni tal-Kummissjoni (UE) 2015/1358 tal-4 ta' Awwissu 2015 li temenda l-Annessi XI, XII u XV tad-Direttiva tal-Kunsill 2003/85/KE fir-rigward tal-lista ta' laboratorji li huma awtorizzati li jkollhom f'idejhom il-vajrus ħaj tal-marda tal-ilsien u d-dwiefer u l-istandards minimi ta' bijosigurtà applikabbli għalihom (notifikata bid-dokument C(2015) 5341) (Test b'rilevanza għaż-ŻEE)

6.8.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 209/11
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/1358
   tal-4 ta' Awwissu 2015
   li temenda l-Annessi XI, XII u XV tad-Direttiva tal-Kunsill 2003/85/KE fir-rigward tal-lista ta' laboratorji li huma awtorizzati li jkollhom f'idejhom il-vajrus ħaj tal-marda tal-ilsien u d-dwiefer u l-istandards minimi ta' bijosigurtà applikabbli għalihom
   
      
         (notifikata bid-dokument C(2015) 5341)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 2003/85/KE tad-29 ta' Settembru 2003 dwar miżuri tal-Komunità fuq il-kontroll tal-marda tal-ilsien u d-dwiefer li tirrevoka id-Direttiva 85/511/KEE u d-Deċiżjoni 89/531/KEE u 91/665/KEE u temenda d-Direttiva 92/46/KEE (1), u b'mod partikolari l-Artikoli 67(2) u 87(3) tagħha,
   Billi:
   
               (1)
            
            
               Id-Direttiva 2003/85/KE tistipula miżuri minimi ta' kontroll li jridu jiġu applikati fil-każ ta' tifqigħa tal-marda tal-ilsien u d-dwiefer u ċerti miżuri ta' prevenzjoni bl-għan li jrawmu iktar kuxjenza u jżidu t-tħejjija tal-awtoritajiet kompetenti u tal-komunità agrikola fir-rigward ta' dik il-marda.
            
         
               (2)
            
            
               Il-miżuri ta' prevenzjoni stipulati fid-Direttiva 2003/85/KE jinkludu d-dispożizzjoni li l-Istati Membri jridu jaċċertaw li l-laboratorji approvati biss, li huma mniżżla fl-Anness XI ta' dik id-Direttiva, ikollhom f'idejhom il-vajrus ħaj tal-marda tal-ilsien u d-dwiefer għar-riċerka, għad-dijanjożi u għall-manifatturar tat-tilqimiet.
            
         
               (3)
            
            
               Il-Parti A tal-Anness XI tad-Direttiva 2003/85/KE tagħti lista ta' laboratorji nazzjonali li huma awtorizzati li jkollhom f'idejhom il-vajrus ħaj tal-marda tal-ilsien u d-dwiefer għal għanijiet dijanjostiċi u ta' riċerka. Il-Parti B ta' dak l-Anness tagħti lista ta' laboratorji li jkollhom f'idejhom l-antiġen tal-vajrus matul il-manifatturar tat-tilqimiet.
            
         
               (4)
            
            
               Il-Kroazja u l-Litwanja għarrfu lill-Kummissjoni b'mod uffiċjali li l-laboratorji nazzjonali rispettivi tagħhom ta' referenza ma għadhomx jitqiesu li jissodisfaw l-istandards ta' bijosigurtà previsti fl-Artikolu 65(d) tad-Direttiva 2003/85/KE. Għalhekk, l-entrati għal dawk il-pajjiżi għandhom jitħassru mil-lista fil-Parti A tal-Anness XI ta' dik id-Direttiva. Il-Greċja u l-Ungerija talbu biex jinbidel l-isem tal-laboratorju nazzjonali tagħhom stipulat f'dik il-lista minħabba bidliet organizzattivi. Ir-Repubblika Ċeka talbet biex tiġi prevista korrezzjoni ta' żball ortografiku fl-isem tal-laboratorju nazzjonali tagħha f'dik il-lista.
            
         
               (5)
            
            
               Għal ċertezza ġuridika, huwa importanti li l-lista ta' laboratorji nazzjonali stipulata fil-Parti A tal-Anness XI tad-Direttiva 2003/85/KE tinżamm aġġornata. Għalhekk, jeħtieġ li jitneħħew l-entrati għall-Kroazja u għal-Litwanja minn dik il-lista ta' laboratorji, li jiġu emendati l-ismijiet tal-laboratorji nazzjonali fir-Repubblika Ċeka, fil-Greċja u fl-Ungerija, kif ukoll li f'dik il-lista ta' laboratorji jiġi speċifikat li l-Pirbright Institute jipprovdi s-servizzi ta' Laboratorju Nazzjonali ta' Referenza għall-Bulgarija, għall-Kroazja, għal-Litwanja u għall-Portugall.
            
         
               (6)
            
            
               Il-Ġermanja talbet biex jinbidel l-isem tal-laboratorju mniżżel fil-Parti B tal-Anness XI tad-Direttiva 2003/85/KE minħabba bidliet organizzattivi. Fl-istess ħin, il-Parti B ta' dak l-Anness għandu jiġi emendat sabiex jiġi kkoreġut il-kodiċi tal-ISO tal-pajjiż li jintuża għar-Renju Unit.
            
         
               (7)
            
            
               Għalhekk, il-Partijiet A u B tal-Anness XI tad-Direttiva 2003/85/KE għandhom jiġu emendati skont dan.
            
         
               (8)
            
            
               Il-punt 1 tal-Anness XII tad-Direttiva tal-Kunsill 2003/85/KE jistipula standards ta' bijosigurtà għal-laboratorji li jkollhom f'idejhom il-vajrus ħaj tal-marda tal-ilsien u d-dwiefer. Il-punt 1 jistabbilixxi li laboratorji bħal dawn iridu minn tal-inqas jissodisfaw ir-rekwiżiti stipulati fid-dokument “L-istandards minimi għal laboratorji li jaħdmu fuq il-vajrus tal-ilsien u d-dwiefer b'mod in vitro u in vivo” li ġie adottat mill-Kummissjoni Ewropea fit-38 Sessjoni Ġenerali għall-kontroll tal-marda tal-ilsien u d-dwiefer (EuFMD) li seħħet fid-29 ta' April 2009 f'Ruma (l-istandards ta' bijosigurtà). Fl-40 Sessjoni Ġenerali tal-EuFMD, li seħħet mit-22 sal-24 ta' April 2013 f'Ruma, ġiet adottata edizzjoni riveduta ta' dawk l-istandards ta' bijosigurtà (2).
            
         
               (9)
            
            
               L-edizzjoni riveduta tal-istandards ta' bijosigurtà tinkludi t-Taqsima I dwar laboratorji li jaħdmu fuq il-vajrus tal-marda tal-ilsien u d-dwiefer b'mod in vitro u in vivo, u t-Taqsima II dwar laboratorji li jwettqu investigazzjonijiet dijanjostiċi għall-marda tal-ilsien u d-dwiefer fil-qafas ta' pjan nazzjonali ta' kontinġenza.
            
         
               (10)
            
            
               Għalhekk, ir-referenza għall-istandards ta' bijosigurtà fil-punt 1 tal-Anness XII tad-Direttiva 2003/85/KE għandha tiġi emendata sabiex tirreferi għat-Taqsima rilevanti tal-iktar edizzjoni riveduta attwali tagħhom.
            
         
               (11)
            
            
               Bejn Ġunju tal-2009 u Ġunju tal-2012, il-Kummissjoni wettqet 19-il awditu fi 15-il Stat Membru li jospitaw 16-il laboratorju nazzjonali u tliet laboratorji tal-produzzjoni tat-tilqimiet li huma awtorizzati li jkollhom f'idejhom il-vajrus ħaj tal-marda tal-ilsien u d-dwiefer u li huma mniżżlin fl-Anness XI tad-Direttiva 2003/85/KE. Dawk l-awditi kellhom l-għan li jivvalutaw il-kontrolli uffiċjali u li jevalwaw is-sistemi ta' bijosigurtà li jiġu applikati minn dawk il-laboratorji. L-eżitu tal-awditi ġie ppreżentat matul sessjoni ta' ħidma dwar il-bijosigurtà għal laboratorji li jkollhom f'idejhom il-vajrus ħaj tal-marda tal-ilsien u d-dwiefer, li seħħet fis-27 u fit-28 ta' Jannar 2015 fi Grange, fl-Irlanda. Ir-rapport tal-awditjar ġie ppubblikat immedjatament wara (3).
            
         
               (12)
            
            
               Il-punti 2 u 3 tal-Anness XII tad-Direttiva 2003/85/KE jipprevedu l-obbligu li jsiru spezzjonijiet tal-laboratorji u tal-istabbilimenti li jkollhom f'idejhom il-vajrus ħaj tal-marda tal-ilsien u d-dwiefer, u jistipulaw il-frekwenza tal-ispezzjonijiet, kif ukoll minn min ikun magħmul it-tim tal-ispezzjoni. Wara r-rakkomandazzjonijiet mis-sensiela ta' awditi li twettqu mill-Kummissjoni u filwaqt li jitqiesu l-obbligi li jsiru kontrolli uffiċjali f'konformità mal-Artikolu 45 tar-Regolament (KE) Nru 882/2004 tal-Parlament Ewropew u tal-Kunsill (4), jistgħu jiġu previsti spezzjonijiet abbażi tar-riskji u spezzjonijiet regolari tal-laboratorji li jkollhom f'idejhom il-vajrus ħaj tal-marda tal-ilsien u d-dwiefer mingħajr ma jiġu stabbiliti intervalli fissi u timijiet fissi tal-ispezzjoni.
            
         
               (13)
            
            
               Għalhekk, l-Anness XII tad-Direttiva 2003/85/KE għandu jiġi emendat skont dan.
            
         
               (14)
            
            
               L-Anness XV tad-Direttiva 2003/85/KE jistipula l-funzjonijiet u d-dmirijiet tal-laboratorji nazzjonali. Għal raġunijiet ta' ċarezza jeħtieġ li jiġi speċifikat li l-obbligi msemmija fil-punt 3 ta' dak l-Anness japplikaw biss għal dawk il-laboratorji nazzjonali ta' referenza li huma indikati bħala laboratorji nazzjonali ta' referenza f'konformità mal-Artikolu 68(1)(c) ta' dik id-Direttiva.
            
         
               (15)
            
            
               Barra minn hekk, wieħed mill-eżiti tal-awditi fl-Istati Membri u tad-diskussjoni fis-sessjoni ta' ħidma tas-27 u tat-28 ta' Jannar 2015 kien li l-Istati Membri għandhom iniżżlu bil-quddiem fil-pjanijiet tagħhom ta' kontinġenza liema huma l-laboratorji indikati l-oħra, imsemmija fil-punt 13 tal-Anness XV tad-Direttiva 2003/85/KE, u għandhom jiżguraw li l-miżuri meħuda biex jiġi evitat li l-vajrus tal-marda tal-ilsien u d-dwiefer b'xi mod joħroġ barra ż-żona ta' sigurtà fejn jinżamm, ikunu bbażati fuq ir-rakkomandazzjonijiet previsti fit-Taqsima II tal-istandards ta' bijosigurtà dwar laboratorji li jwettqu investigazzjonijiet dijanjostiċi għall-marda tal-ilsien u d-dwiefer fil-qafas ta' pjan nazzjonali ta' kontinġenza.
            
         
               (16)
            
            
               Għalhekk, l-Anness XV tad-Direttiva 2003/85/KE għandu jiġi emendat skont dan.
            
         
               (17)
            
            
               Għaldaqstant, id-Direttiva 2003/85/KE għandha tiġi emendata skont dan.
            
         
               (18)
            
            
               Il-miżuri previsti f'din id-Deċiżjoni huma f'konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   L-Annessi XI, XII, u XV tad-Direttiva 2003/85/KE huma emendati f'konformità mal-Anness ta' din id-Deċiżjoni.
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, l-4 ta' Awwissu 2015.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 306, 22.11.2003, p. 1.
   
      (2)  http://www.fao.org/fileadmin/user_upload/eufmd/Lab_guidelines/FMD_Minimumstandards_2013_Final_version.pdf
   
      (3)  Ir-rapport tad-DĠ (SANCO) 2012-6916. Disponibbli fis-sit web: http://ec.europa.eu/food/fvo/overview_reports/details.cfm?rep_id=71
   
      (4)  Ir-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (ĠU L 165, 30.4.2004, p. 1).
   
      ANNESS
      L-Annessi XI, XII u XV tad-Direttiva 2003/85/KE huma emendati kif ġej:
      
                  (1)
               
               
                  Fl-Anness XI, il-Partijiet A u B huma sostitwiti b'dan li ġej:
                  “IL-PARTI A
                  
                     Il-laboratorji nazzjonali li huma awtorizzati li jkollhom f'idejhom il-vajrus ħaj tal-marda tal-ilsien u d-dwiefer
                  
                  
                              L-Istat Membru fejn jinsab il-laboratorju
                           
                           
                              Il-laboratorju
                           
                           
                              L-Istati Membri li jagħmlu użu mis-servizzi tal-laboratorju
                           
                        
                              Il-kodiċi tal-ISO
                           
                           
                              L-isem
                           
                        
                              AT
                           
                           
                              L-Awstrija
                           
                           
                              Österreichische Agentur für Gesundheit und Ernährungssicherheit Veterinärmedizinische Untersuchungen Mödling
                           
                           
                              L-Awstrija
                           
                        
                              BE
                           
                           
                              Il-Belġju
                           
                           
                              Iċ-Ċentru tar-Riċerka Veterinarja u Agrokimika CODA-CERVA-VAR, Uccle
                           
                           
                              Il-Belġju
                              Il-Lussemburgu
                           
                        
                              CZ
                           
                           
                              Ir-Repubblika Ċeka
                           
                           
                              Státní veterinární ústav Praha, Praha
                           
                           
                              Ir-Repubblika Ċeka
                           
                        
                              DE
                           
                           
                              Il-Ġermanja
                           
                           
                              Friedrich-Loeffler-Institut
                              Bundesforschungsinstitut für Tiergesundheit, Greifswald — Insel Riems
                           
                           
                              Il-Ġermanja
                              Is-Slovakkja
                           
                        
                              DK
                           
                           
                              Id-Danimarka
                           
                           
                              Danmarks Tekniske Universitet, Veterinærinstituttet, Afdeling for Virologi, Lindholm
                              L-Università Teknika Daniża, l-Istitut Veterinarju, id-Dipartiment tal-Viroloġija, Lindholm
                           
                           
                              Id-Danimarka
                              Il-Finlandja
                              L-Iżvezja
                           
                        
                              EL
                           
                           
                              Il-Greċja
                           
                           
                              Διεύθυνση Κτηνιατρικού Κέντρου Αθηνών, Τμήμα Μοριακής Διαγνωστικής, Αφθώδους Πυρετού, Ιολογικών και Εξωτικών Νοσημάτων, Αγία Παρασκευή Αττικής
                           
                           
                              Il-Greċja
                           
                        
                              ES
                           
                           
                              Spanja
                           
                           
                              
                                          —
                                       
                                       
                                          Laboratorio Central de Sanidad Animal, Algete, Madrid
                                       
                                    
                                          —
                                       
                                       
                                          Centro de Investigación en Sanidad Animal (CISA), Valdeolmos, Madrid
                                       
                                    
                           
                              Spanja
                           
                        
                              FR
                           
                           
                              Franza
                           
                           
                              Agence nationale de sécurité sanitaire de l'alimentation, de l'environnement et du travail (ANSES), Laboratoire de santé animale de Maisons-Alfort
                           
                           
                              Franza
                           
                        
                              HU
                           
                           
                              L-Ungerija
                           
                           
                              Nemzeti Élelmiszerlánc-biztonsági Hivatal, Állategészségügyi Diagnosztikai Igazgatóság (NÉBIH-ÁDI), Budapest
                           
                           
                              L-Ungerija
                           
                        
                              IT
                           
                           
                              L-Italja
                           
                           
                              Istituto zooprofilattico sperimentale della Lombardia e dell'Emilia-Romagna, Brescia
                           
                           
                              L-Italja
                              Ċipru
                           
                        
                              NL
                           
                           
                              In-Netherlands
                           
                           
                              Centraal Veterinair Instituut, Lelystad (CVI- Lelystad)
                           
                           
                              In-Netherlands
                           
                        
                              PL
                           
                           
                              Il-Polonja
                           
                           
                              Zakład Pryszczycy Państwowego Instytutu Weterynaryjnego — Państwowego Instytutu Badawczego, Zduńska Wola
                           
                           
                              Il-Polonja
                           
                        
                              RO
                           
                           
                              Ir-Rumanija
                           
                           
                              Institutul de Diagnostic și Sănătate Animală, București
                           
                           
                              Ir-Rumanija
                           
                        
                              UK
                           
                           
                              Ir-Renju Unit
                           
                           
                              The Pirbright Institute
                           
                           
                              Ir-Renju Unit
                              Il-Bulgarija
                              Il-Kroazja
                              L-Estonja
                              Il-Finlandja
                              L-Irlanda
                              Il-Latvja
                              Il-Litwanja
                              Malta
                              Il-Portugall
                              Is-Slovenja
                              L-Iżvezja
                           
                        IL-PARTI B
                  
                     Il-laboratorji li huma awtorizzati li jkollhom f'idejhom il-vajrus ħaj tal-marda tal-ilsien u d-dwiefer għall-produzzjoni tat-tilqimiet
                  
                  
                              L-Istat Membru fejn jinsab il-laboratorju
                           
                           
                              Il-laboratorju
                           
                        
                              Il-kodiċi tal-ISO
                           
                           
                              L-isem
                           
                        
                              DE
                           
                           
                              Il-Ġermanja
                           
                           
                              Intervet International GmbH/MSD Animal Health, Köln
                           
                        
                              NL
                           
                           
                              In-Netherlands
                           
                           
                              Merial S.A.S., il-Laboratorju ta' Lelystad, Lelystad
                           
                        
                              UK
                           
                           
                              Ir-Renju Unit
                           
                           
                              Merial, S.A.S., il-Laboratorju ta' Pirbright, Pirbright”
                           
                        
            
                  (2)
               
               
                  L-Anness XII huwa sostitwit b'dan li ġej:
                  
                     “ANNESS XII
                     
                        STANDARDS TA' BIJOSIGURTÀ GĦAL-LABORATORJI LI JKOLLHOM F'IDEJHOM IL-VAJRUS ĦAJ TAL-MARDA TAL-ILSIEN U D-DWIEFER
                     
                     
                              
                                 1.
                              
                              
                                 Il-laboratorji u l-istabbilimenti li jkollhom f'idejhom il-vajrus ħaj tal-marda tal-ilsien u d-dwiefer iridu minn tal-inqas jaħdmu f'konformità mat-Taqsima I tad-dokument ‘L-istandards minimi għall-ġestjoni tal-bijoriskji għal laboratorji li jaħdmu fuq il-vajrus tal-ilsien u d-dwiefer b'mod in vitro u in vivo’ fl-Appendiċi 7 tar-Rapport li ġie adottat mill-Kummissjoni Ewropea fl-40 Sessjoni Ġenerali għall-kontroll tal-marda tal-ilsien u d-dwiefer (EuFMD) li seħħet mit-22 sal-24 ta' April 2013 f'Ruma (l-istandards ta' bijosigurtà) (1).
                              
                           
                              
                                 2.
                              
                              
                                 Il-laboratorji u l-istabbilimenti li jkollhom f'idejhom il-vajrus ħaj tal-marda tal-ilsien u d-dwiefer għandhom jiġu soġġetti għal spezzjonijiet regolari u għal spezzjonijiet abbażi tar-riskji, li jinkludu dawk li jitwettqu mill-Kummissjoni Ewropea jew għan-nom tagħha.
                              
                           
                              
                                 3.
                              
                              
                                 It-tim tal-ispezzjoni għandu jkollu għad-dispożizzjoni tiegħu, mill-Kummissjoni jew minn Stat Membru, l-għarfien espert dwar il-marda tal-ilsien u d-dwiefer u dwar il-bijosigurtà fil-laboratorji li jaħdmu b'perikli mikrobijoloġiċi.
                              
                           
                              
                                 4.
                              
                              
                                 It-timijiet tal-ispezzjoni mibgħuta mill-Kummissjoni Ewropea għandhom iressqu rapport lill-Kummissjoni u lill-Istati Membri f'konformità mad-Deċiżjoni 98/139/KE.
                              
                           
               
            
                  (3)
               
               
                  L-Anness XV huwa emendat kif ġej:
                  
                              (a)
                           
                           
                              Il-Punt 3 huwa sostitwit b'dan li ġej:
                              
                                          “3.
                                       
                                       
                                          Il-Laboratorji Nazzjonali, indikati bħala l-Laboratorji Nazzjonali ta' Referenza f'konformità mal-Artikolu 68(1)(c), iridu jżommu varjetajiet mhux attivati ta' referenza tas-serotipi kollha tal-vajrus tal-marda tal-ilsien u d-dwiefer, is-seri immuni kontra il-vajrusijiet, kif ukoll ir-reaġenti l-oħra kollha li huma neċessarji għal dijanjożi rapida. Il-kolturi xierqa taċ-ċelloli għandhom ikunu lesti b'mod kostanti sabiex tiġi kkonfermata dijanjożi negattiva.”
                                       
                                    
                        
                              (b)
                           
                           
                              Il-Punt 13 huwa sostitwit b'dan li ġej:
                              
                                          “13.
                                       
                                       
                                          Il-Laboratorji Nazzjonali għandhom jikkooperaw ma' laboratorji oħra li jkunu ġew indikati mill-awtoritajiet kompetenti u li jkunu ġew imniżżla fil-pjanijiet ta' kontinġenza għall-marda tal-ilsien u d-dwiefer kif imsemmi fl-Artikolu 72, sabiex jitwettqu t-testijiet, pereżempju testijiet seroloġiċi, li għalihom ma hemmx għalfejn ikollhom f'idejhom il-vajrus ħaj tal-marda tal-ilsien u d-dwiefer. Dawn il-laboratorji ma għandhomx iwettqu l-iżolament tal-vajrus (permezz tal-infezzjoni taċ-ċelloli jew tal-annimali) minn kampjuni meħuda minn każijiet suspettati ta' mardiet vexxikulari. Laboratorji bħal dawn irid ikollhom proċeduri stabbiliti li jiżguraw il-prevenzjoni effettiva tat-tixrid possibbli tal-vajrus ħaj tal-marda tal-ilsien u d-dwiefer, u li jikkunsidraw ir-rakkomandazzjonijiet fit-Taqsima II tad-dokument ‘L-istandards minimi għall-ġestjoni tal-bijoriskji għal laboratorji li jaħdmu fuq il-vajrus tal-ilsien u d-dwiefer b'mod in vitro u in vivo’ fl-Appendiċi 7 tar-rapport li ġie adottat mill-Kummissjoni Ewropea fl-40 Sessjoni Ġenerali għall-kontroll tal-marda tal-ilsien u d-dwiefer (EuFMD) li seħħet mit-22 sal-24 ta' April 2013 f'Ruma (l-istandards ta' bijosigurtà) (2).
                                          Il-kampjuni li jagħtu riżultati inkonklużivi fit-testijiet iridu jiġu trażmessi lil-Laboratorju Nazzjonali ta' Referenza sabiex jitwettqu testijiet konfermatorji.
                                       
                                    
                                 (2)  http://www.fao.org/fileadmin/user_upload/eufmd/Lab_guidelines/FMD_Minimumstandards_2013_Final_version.pdf”."
						
                           
                        
            
         (1)  http://www.fao.org/fileadmin/user_upload/eufmd/Lab_guidelines/FMD_Minimumstandards_2013_Final_version.pdf”